প্রেমের গল্প বলতে গিয়েও অনুরাগ তাই ফের বাহুবলীর রাজত্বে। উত্তরপ্রদেশের ব্রাহ্মণ নেতার বরেলী বাজারে। ভগবান দাস আবার স্থানীয় বক্সিং ফেডারেশনের মাথাও। কোচিংয়ের নামে সে একপাল চাকর আর গোরক্ষক পোষে। যারা ‘বক্সার’ লেখা টি-শার্ট পরে তার ফরমায়েশ খাটে। আর দল বেঁধে ‘শিক্ষা’ দিতে যায়। ‘উত্তরপ্রদেশের মাইক টাইসন’ হতে চাওয়া নায়ক শ্রবণ কুমারও (বিনীত কুমার সিংহ) সেই দলের। তবে তার লড়াইটা দলছুট হতে চেয়েই। গল্পে বাড়তি জটিলতা ভগবানের মূক ভাইজি সুনয়নার (জোয়া হুসেন) সঙ্গে তাঁর প্রেম।